Document ID: 31999R2267

ΚΑΝΟΝΙΣΜΟΣ (ΕΚ) αριθ. 2267/1999 ΤΗΣ ΕΠΙΤΡΟΠΗΣ
της 27ης Οκτωβρίου 1999
για καθορισμό του ποσού της οριστικής ενίσχυσης για τα μανταρίνια, τις κλεμεντίνες και τα satsumas, για την περίοδο εμπορίας 1998/99
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2202/96 του Συμβουλίου, της 28ης Οκτωβρίου 1996, περί καθεστώτος ενίσχυσης των παραγωγών ορισμένων εσπεριδοειδών(1), όπως τροποποιήθηκε από τον κανονισμό (ΕΚ) αριθ. 858/1999(2), και ιδίως το άρθρο 6,
Εκτιμώντας τα ακόλουθα:
(1) το άρθρο 5 παράγραφος 1 του κανονισμού (ΕΚ) αριθ. 2202/96 καθόρισε ένα κατώφλι μεταποίησης για τα μανταρίνια, τις κλεμεντίνες και τα satsumas ίσο με 320000 τόνους· ότι η παράγραφος 2 προβλέπει ότι, για κάθε περίοδο εμπορίας, η υπέρβαση του κατωφλίου εκτιμάται με βάση το μέσο όρο των ποσοτήτων που μεταποιήθηκαν με ενίσχυση κατά τη διάρκεια των τριών τελευταίων περιόδων εμπορίας συμπεριλαμβανομένης της τρέχουσας· ότι η παράγραφος 3 προβλέπει ότι, όταν διαπιστώνεται υπέρβαση, η ενίσχυση που καθορίζεται για την τρέχουσα περίοδο εμπορίας στο παράρτημα του εν λόγω κανονισμού μειώνεται κατά 1 % ανά μερίδιο υπέρβασης των 3200 τόνων·
(2) τα κράτη μέλη, στο πλαίσιο του άρθρου 22 παράγραφος 1 στοιχείο β) του κανονισμού (ΕΚ) αριθ. 1169/97 της Επιτροπής, της 26ης Ιουνίου 1997 για τις λεπτομέρειες εφαρμογής του κανονισμού (ΕΚ) αριθ. 2202/96 του Συμβουλίου περί θεσπίσεως ενός καθεστώτος ενίσχυσης στους παραγωγούς ορισμένων εσπεριδοειδών(3), όπως τροποποιήθηκε τελευταία από τον κανονισμό (ΕΚ) αριθ. 1082/1999(4), ανακοίνωσαν τις ποσότητες μανταρινιών, κλεμεντινιών και satsumas που παραδόθηκαν στη μεταποίηση για την περίοδο εμπορίας 1998/99 στο πλαίσιο του κανονισμού (ΕΚ) αριθ. 2202/96· ότι, βάσει αυτών των στοιχείων και των ποσοτήτων που μεταποιήθηκαν με ενίσχυση κατά τις περιόδους εμπορίας 1996/97 και 1997/98, διαπιστώθηκε υπέρβαση του κατωφλίου μεταποίησης των 38173 τόνων· ότι, κατά συνέπεια, πρέπει να μειωθούν τα ποσά της ενίσχυσης για τα μανταρίνια, τις κλεμεντίνες και τα satsumas, που καθορίζεται στο παράρτημα του κανονισμού (ΕΚ) αριθ. 2202/96 για την περίοδο εμπορίας 1998/99 κατά 11 %·
(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1998/99, τα ποσά της ενίσχυσης που καθορίζονται σε κάθε πίνακα του παραρτήματος του κανονισμού (ΕΚ) αριθ. 2202/96 για τα μανταρίνια, τις κλεμεντίνες και τα satsumas μειώνονται κατά 11 %.
Στην καταβολή αυτή της ενίσχυσης λαμβάνονται υπόψη η προκαταβολή της ενίσχυσης που έχει πληρωθεί σύμφωνα με το άρθρο 15 του κανονισμού (ΕΚ) αριθ. 1169/97.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Οκτωβρίου 1999.

Labels: 17
19
6